CELEX: 
Language: ga
Date: 2021-08-11 00:00:00
Title: TREOIR THARMLIGTHE (AE) …/... ÓN gCOIMISIÚN lena leasaítear, chun í a chur in oiriúint don dul chun cinn teicniúil agus eolaíoch, Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine i leith úsáid bios(2-eitilheicsil)taláite (DEHP) i leictreoidí ianroghnaitheacha chun anailís a dhéanamh ar shreabháin coirp an duine agus/nó ar shreabháin scagdhealáite

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Chun í a chur in oiriúint don dul chun cinn teicniúil agus eolaíoch, leasaítear leis an Treoir Tharmligthe seo ón gCoimisiún Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle maidir le srian ar shubstaintí guaiseacha áirithe a úsáid i dtrealamh leictreach agus leictreonach (athmhúnlú)
                  1
                (Treoir RoHS) a mhéid a bhaineann le díolúine le haghaidh feidhmeanna sonracha ina bhfuil bios(2-eitilheicsil)taláit (DEHP).
            
            
               Le hAirteagal 4 de Threoir RoHS cuirtear srian ar shubstaintí guaiseacha áirithe a úsáid i dtrealamh leictreach agus leictreonach (TLL). Faoi láthair, tá 10 substaint srianta agus liostaítear iad in Iarscríbhinn II a ghabhann leis an Treoir: luaidhe, mearcair, caidmiam, cróimiam heicsifhiúsach, défheinil pholabróimínithe (PBB), éitir dhéfheiníle pholabróimínithe (PBDE), bios(2-eitilheicsil)taláit (DEHP), taláit bheinsile bhúitile (BBP), taláit débhúitile (DBP) agus taláit dé-iseabúitile (DIBP). Le Treoir Tharmligthe (AE) 2015/863 ón gCoimisiún
                  2
                cuireadh DEHP leis an liosta agus beidh toirmeasc air i bhfeistí leighis a chumhdaítear le Treoir RoHS ón 22 Iúil 2021. 
            
            
               Liostaítear in Iarscríbhinní III agus IV a ghabhann le Treoir RoHS ábhair agus comhpháirteanna trealaimh leictrigh agus leictreonaigh (TLL) le haghaidh feidhmeanna sonracha atá díolmhaithe ó na srianta ar shubstaintí in Airteagal 4(1) di. Foráiltear in Airteagal 5 maidir le hIarscríbhínní III agus IV a chur in oiriúint don dul chun cinn eolaíoch agus teicniúil (a mhéid a bhaineann le díolúintí a dheonú, a athnuachan agus a chúlghairm). Faoi Airteagal 5(1)(a), níltear le díolúintí a áireamh in Iarscríbhinní III agus IV ach amháin mura lagóidh an t‑áireamh sin an chosaint don chomhshaol agus don tsláinte a thugtar le Rialachán (CE) Uimh. 1907/2006 (REACH)
                  3
                agus má chomhlíontar aon cheann de na coinníollacha seo a leanas: 
            
            
               –is dodhéanta go heolaíoch nó go teicniúil iad a dhíothú nó iad a ionadú trí athruithe ar an dearadh, nó trí ábhair agus chomhpháirteanna nach bhfuil aon cheann de na hábhair nó substaintí a liostaítear in Iarscríbhinn II ag teastáil lena n‑aghaidh; 
            
            
               –ní áirithítear iontaofacht na n‑ionadach; 
            
            
               –is dócha gur mó tionchair dhiúltacha iomlána an ionadaithe don chomhshaol, don tsláinte agus do shábháilteacht an tomhaltóra ná na tairbhí iomlána don chomhshaol, don tsláinte agus do shábháilteacht an tomhaltóra.
            
            
               Tá infhaighteacht na n‑ionadach agus tionchar socheacnamaíoch an ionadaithe le cur san áireamh sna cinntí maidir le díolúintí, agus fad na ndíolúintí sin. Ní mór aon tionchar a d’fhéadfadh a bheith ar an nuálaíocht a chur san áireamh sna cinntí maidir le fad na ndíolúintí. Ní mór smaointeoireacht saolré ar thionchar foriomlán an díolúine a bheith i bhfeidhm, i gcás inarb ábhartha.
            
            
               Foráiltear le hAirteagal 5(1) de Threoir RoHS go gcuirfidh an Coimisiún ábhair agus comhpháirteanna TLL le haghaidh feidhmeanna sonracha san áireamh sna liostaí atá in Iarscríbhinní III agus IV trí bhíthin gníomhartha tarmligthe aonair de bhun Airteagal 20. Le hAirteagal 5(3) agus Iarscríbhinn V, bunaítear an nós imeachta maidir le hiarratais a chur isteach ar dhíolúine.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Faigheann an Coimisiún a lán iarrataí
                  4
                ó oibreoirí eacnamaíocha chun díolúintí a dheonú nó a athnuachan faoi Threoir RoHS (Airteagal 5(3) agus Iarscríbhinn V).
            
            
               An 17 Iúil 2018 fuair an Coimisiún iarraidh ar dhíolúine nua in Iarscríbhinn IV le go bhféadfar feistí leighis a chur ar an margadh ina bhfuil >0.1 % DEHP de réir meáchain in ábhair aonchineálacha le haghaidh feidhmeanna sonracha. Baineann an iarraidh le díolúine maidir le húsáid DEHP i leictreoidí ianroghnaitheacha a chuirtear i bhfeidhm in anailís ag an láthair cúraim le haghaidh feistí leighis.
            
            
               I mí na Samhna 2018, chun meastóireacht a dhéanamh ar an iarratas ar an díolúine nua sin, sheol an Coimisiún staidéar
                  5
                chun an measúnú teicniúil agus eolaíoch is gá a dhéanamh. Mar chuid den staidéar, a tugadh i gcrích in 2020, bhí comhairliúchán 8 seachtaine ar líne leis na páirtithe leasmhara, ar lena linn a fuarthas aon aighneacht amháin. Cuireadh an fhaisnéis a bhaineann leis an gcomhairliúchán ar fáil ar shuíomh gréasáin an tionscadail
                  6
               .
            
            
               An 23 Feabhra 2021 chuaigh an Coimisiún i gcomhairle le grúpa saineolaithe na mBallstát maidir le gníomhartha tarmligthe faoi Threoir RoHS. D’aontaigh cuid de na saineolaithe leis na dréachtaí a cuireadh i láthair, agus d’fhan grúpa mór acu ina thost. Rinne an Coimisiún na céimeanna uile is gá a bhaineann le díolúintí ón srian ar shubstaintí de bhun Airteagail 5(3) go (7)
                  7
               . Thug sé fógra don Chomhairle agus do Pharlaimint na hEorpa faoi gach gníomhaíocht sa chomhthéacs seo.
            
            
               Sa tuarascáil mheasúnachta teicniúla agus eolaíche cuireadh an méid seo a leanas i dtábhacht:
            
            
               ·úsáidtear DEHP mar thuaslagóir seicne le haghaidh comhábhair leictreoide ianroghnaitheacha in anailíseoirí a chumasaíonn ‘anailís ag an láthair cúraim’ atá indéanta agus tapa ar shubstaintí ianacha i láthair i sreabháin coirp an duine agus/nó i sreabháin scagdhealáite;
            
            
               ·d’fhéadfaí go teicniúil an tuaslagóir seicne a ionadú, ach níl ag éirí go maith leis na roghanna malartacha atá ann faoi láthair agus d’fhéadfadh sé inter alia go mbeadh drochthionchair shocheacnamaíocha ag baint leo;
            
            
               ·i gcás nach ndéantar an díolúine a dheonú, bheadh dífheidhmeacht luath thart ar 500 t anailíseoirí sa láthair chúraim ina thoradh air sin, ar anailíseoirí iad a bhíonn ag brath ar leictreoidí ianroghnaitheacha. Maidir le gan tuaslagóirí seicne DEHP a chur ar an margadh, tá an sochar comhshaoil measartha teoranta, ós rud é gur dramhaíl leighis iad leictreoidí ianroghnaitheacha ídithe agus sa deireadh go ndéantar iad a loscadh. Ní chuirfí DEHP ar ais sa timthriall ábhar;
            
         
         
            
               ·i gcás nach ndéantar díolúine a dheonú, chuirfí ualach trom airgeadais agus eagrúcháin ar shaoráidí cúraim sláinte toisc go mbeadh orthu na hanailíseoirí sa láthair chúraim a athsholáthar. D’fhéadfadh sé go gcuirfí cosc nó moill ar anailís agus go mbeadh ar an tseirbhís sláinte trealamh nua neamhphleanáilte a mhaoiniú, rud a d’fhágfadh go mbeadh tionchair indíreacha neamhbheartaithe ann don tsláinte;
            
            
               ·ar an iomlán, maidir le DEHP a ionadú i gcomhábhair leictreoide ianroghnaitheacha, is dócha gur mó na tionchair dhiúltacha iomlána don chomhshaol agus don tsláinte ná na tairbhí iomlána;
            
            
               ·i bhfianaise mheán‑saolré na n‑anailíseoirí leictreoide ianroghnaitheacha agus an t‑achar ama ar dócha go mbeidh ga leis chun aistriú chuig margadh gan DEHP, tá an uastréimhse díolúine 7 mbliana, mar a leagtar síos in Airteagal 5(2) de Threoir RoHS, iomchuí le haghaidh na bhfeidhmeanna sonracha sin.
            
            
               3.EILIMINTÍ DLÍ AN GHNÍMH THARMLIGTHE
            
            
               Cé go gcuirtear srian ar DEHP in earraí le hiontráil 51 d’Iarscríbhinn XVII a ghabhann le Rialachán REACH, tá TLL faoi chuimsiú raon feidhme Threoir RoHS díolmhaithe ón srian sin. Léirítear i dtorthaí na meastóireachta, maidir leis an díolúine a dheonú, nach lagófaí an chosaint don chomhshaol agus don tsláinte a thugtar le Rialachán REACH, agus dá bhrí sin comhlíontar an coinníoll in Airteagal 5 den Treoir.
            
            
               Thairis sin, leis an iarraidh ar dhíolúine comhlíontar ceann amháin ar a laghad de na critéir in Airteagal 5(1)(a) den Treoir: ar an iomlán, ní áirithítear iontaofacht na n‑ionadach go leormhaith faoi láthair agus is dócha gur mó na tionchair dhiúltacha iomlána don chomhshaol, don tsláinte agus do shábháilteacht an tomhaltóra a bheadh ann mar thoradh an ionadaithe ná na tairbhí don chomhshaol, don tsláinte agus do shábháilteacht an tomhaltóra.
            
            
               Ní mheastar go mbeidh drochthionchair ag tréimhse bhailíochta na díolúine ar an nuálaíocht. Dá bhrí sin, ba cheart an díolúine a dheonú ar feadh tréimhse 7 mbliana.
            
            
               Leis an ngníomh atá beartaithe, deonaítear díolúine ón srian ar shubstaintí in Iarscríbhinn II a ghabhann le Treoir RoHS, atá le liostú in Iarscríbhinn IV den Treoir sin (maidir le díolúintí a bhaineann go sonrach le feistí leighis agus uirlisí faireacháin agus rialaithe), i leith úsáid DEHP le haghaidh feidhmeanna sonracha.
            
            
               Is treoir tharmligthe í an ionstraim, dá bhforáiltear i dTreoir RoHS, agus lena gcomhlíontar ceanglais ábhartha Airteagal 5(1)(a) di.
            
            
               Is é is cuspóir don treoir tharmligthe cuidiú le sláinte an duine agus an comhshaol a chosaint agus na forálacha maidir le feidhmiú an mhargaidh inmheánaigh i réimse TLL a chomhchuibhiú, trí úsáid substaintí a bhfuil toirmeasc orthu seachas sin a cheadú i gcomhair feidhmeanna sonracha, i gcomhréir le Treoir RoHS agus an nós imeachta a bhunaítear inti chun Iarscríbhinní III agus IV a ghabhann léi a chur in oiriúint don dul chun cinn eolaíoch agus teicniúil.
            
            
               Níl aon impleacht ag an treoir tharmligthe maidir le buiséad an Aontais Eorpaigh.
            
            
            
               TREOIR THARMLIGTHE (AE) …/... ÓN gCOIMISIÚN
            
            
               an 11.8.2021
            
            
               lena leasaítear, chun í a chur in oiriúint don dul chun cinn teicniúil agus eolaíoch, Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine i leith úsáid bios(2-eitilheicsil)taláite (DEHP) i leictreoidí ianroghnaitheacha chun anailís a dhéanamh ar shreabháin coirp an duine agus/nó ar shreabháin scagdhealáite
            
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Threoir 2011/65/AE ó Pharlaimint na hEorpa agus ón gComhairle an 8 Meitheamh 2011 maidir leis an srian ar shubstaintí guaiseacha áirithe a úsáid i dtrealamh leictreach agus leictreonach
                  8
               , agus go háirithe Airteagal 5(1), pointe (a) di,
            
            
               De bharr an mhéid seo a leanas:
            
         
         
            
               (1)Le Treoir 2011/65/AE ceanglaítear ar na Ballstáit a áirithiú nach mbeidh na substaintí guaiseacha a liostaítear in Iarscríbhinn II a ghabhann leis an Treoir i dtrealamh leictreach agus leictreonach a chuirtear ar an margadh. Níl feidhm ag an srian sin maidir le feidhmeanna díolmhaithe áirithe a liostaítear in Iarscríbhinn IV a ghabhann leis an Treoir.
            
            
               (2)Liostaítear catagóirí an trealaimh leictrigh agus leictreonaigh a bhfuil feidhm ag Treoir 2011/65/AE ina leith in Iarscríbhinn I a ghabhann leis an Treoir sin.
            
            
               (3)De bhun Threoir Tharmligthe (AE) 2015/863 ón gCoimisiún
                  9
               , is substaint í bios(2-eitilheicsil)taláit (DEHP) a bhfuil srian uirthi agus a liostaítear in Iarscríbhinn II a ghabhann le Treoir 2011/65/AE agus tá toirmeasc le cur ar a húsáid, ón 22 Iúil 2021, i bhfeistí leighis, lena n‑airítear feistí leighis in vitro, ag a bhfuil luach tiúchana os cionn an uasluacha tiúchana de 0,1 % atá inghlactha de réir meáchain in ábhair aonchineálacha.
            
            
               (4)An 17 Iúil 2018, fuair an Coimisiún iarratas arna chur isteach i gcomhréir le hAirteagal 5(3) de Threoir 2011/65/AE maidir le díolúine a liostú in Iarscríbhinn IV a ghabhann leis an Treoir sin, i leith úsáid DEHP i leictreoidí ianroghnaitheacha chun anailís a dhéanamh ar shreabháin coirp an duine agus/nó ar shreabháin scagdhealáite (‘an díolúine a iarradh’).
            
            
               (5)Úsáidtear DEHP mar thuaslagóir seicne leictreoidí ianroghnaitheacha a chuirtear i bhfeidhm in anailíseoirí sa láthair chúraim a chuidíonn chun tiúchan substaintí ianacha a thomhas i sreabháin coirp an duine agus/nó i sreabháin scagdhealáite.
            
            
               (6)Rinneadh staidéar measúnaithe theicniúil agus eolaíoch chun meastóireacht a dhéanamh ar an iarratas ar dhíolúine
                  10
               . Cinneadh leis an meastóireacht ar an iarratas nach bhfuil na roghanna malartacha ar DEHP iontaofa go leor faoi láthair agus go mbeadh tionchair dhiúltacha don chomhshaol agus don tsláinte ar DEHP le haghaidh feidhmeanna sonracha a ionadú ar mó iad ná na tairbhí. Mar chuid den mheastóireacht, rinneadh comhairliúcháin le páirtithe leasmhara i gcomhréir le hAirteagal 5(7) de Threoir 2011/65/AE. Cuireadh na barúlacha a fuarthas le linn na gcomhairliúchán sin ar fáil go poiblí ar shuíomh gréasáin tiomnaithe.
            
            
               (7)Tá an díolúine a iarradh i gcomhréir le Rialachán (CE) Uimh. 1907/2006 ó Pharlaimint na hEorpa agus ón gComhairle
                  11
               , agus ar an gcaoi sin ní lagaítear an chosaint don chomhshaol agus don tsláinte a thugtar léi.
            
            
               (8)Is iomchuí, dá bhrí sin, an díolúine a iarradh a dheonú trí na feidhmeanna a chumhdaítear léi a áireamh in Iarscríbhinn IV a ghabhann le Treoir 2011/65/AE. 
            
            
               (9)Chun trealamh teicniúil éifeachtúil a sholáthar le haghaidh na seirbhísí sláinte agus chun am a thabhairt chun roghanna malartacha oiriúnacha a fhorbairt, ba cheart an díolúine a iarradh a dheonú ar feadh tréimhse 7 mbliana dar tús dháta chur i bhfeidhm na Treorach seo i gcomhréir le hAirteagal 5(2), an chéad fhomhír, de Threoir 2011/65/AE. I bhfianaise thorthaí na n‑iarrachtaí leanúnacha chun teacht ar ionadú iontaofa, ní dócha go mbeidh drochthionchair ag tréimhse na díolúine ar an nuálaíocht. 
            
            
               (10)Ba cheart, dá bhrí sin, Treoir 2011/65/AE a leasú dá réir sin.
            
            
               (11)Ar mhaithe le deimhneacht dhlíthiúil agus chun ionchais dhlisteanacha na n‑oibreoirí a sholáthraíonn na feistí leighis lena mbaineann a chosaint i dtaca leis an díolúine a iarradh a chur i bhfeidhm roimh theacht i bhfeidhm an toirmisc maidir le húsáid na substainte srianta i gceist, agus in éagmais aon leas dlisteanach maidir le cur isteach ar sholáthar na bhfeistí leighis sin de thoradh theacht i bhfeidhm an toirmisc sin, ba cheart an Treoir seo a theacht i bhfeidhm mar ábhar práinne agus ba cheart feidhm a bheith aici le héifeacht chúlghabhálach ón 21 Iúil 2021,
            
            
               TAR ÉIS AN TREOIR SEO A GHLACADH:
            
            
               Airteagal 1
            
            
               Leasaítear Iarscríbhinn IV a ghabhann le Treoir 2011/65/AE mar a leagtar amach san Iarscríbhinn a ghabhann leis an Treoir seo.
            
            
               Airteagal 2
            
            
               (1)Na dlíthe, na rialacháin agus na forálacha riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin [lá deireanach den chúigiú mí tar éis dháta theacht i bhfeidhm na Treorach seo]ar a dhéanaí. Cuirfidh siad téacs na bhforálacha sin in iúl don Choimisiún láithreach.
            
            
               Cuirfidh siad na forálacha sin i bhfeidhm ón 21 Iúil 2021.
            
            
               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.
            
            
               (2)Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.
            
            
               Airteagal 3
            
         
         
            
               Tiocfaidh an Treoir seo i bhfeidhm lá a foilsithe in Iris Oifigiúil an Aontais Eorpaigh.
            
            
            
               Airteagal 4
            
            
               Is chuig na Ballstáit a dhírítear an Treoir seo.
            
            
               Arna dhéanamh sa Bhruiséil, 11.8.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        IO L 174, 1.7.2011, lch. 88.
               
               
                  
                     (2)
                  
                        IO L 137, 4.6.2015, lch. 10.
               
               
                  
                     (3)
                  
                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srian ar Cheimiceáin (REACH) agus lena mbunaítear Gníomhaireacht Eorpach Ceimiceán (IO L 396, 30.12.2006, lch. 1).
               
               
                  
                     (4)
                  
                        
                  http://ec.europa.eu/environment/waste/rohs_eee/adaptation_en.htm
                  .
               
               
                  
                     (5)
                  
                        Chun tuarascáil chríochnaitheach an staidéir (Pacáiste 17) a fháil, féach: 
                  https://op.europa.eu/en/publication-detail/-/publication/df0ab036-8b52-11ea-812f-01aa75ed71a1/language-en/format-PDF/source-146143357
                  .
               
               
                  
                     (6)
                  
                        An tréimhse chomhairliúcháin: an 18 Márta go dtí an 17 Bealtaine 2019; 
                  https://rohs.exemptions.oeko.info/
                  .
               
               
                  
                     (7)
                  
                        Tá liosta de na céimeanna riaracháin is gá le fáil ar 
                  shuíomh gréasáin an Choimisiúin
                  . Is féidir féachaint ar chéim reatha an nós imeachta maidir le gach dréachtghníomh tarmligthe i gClárlann Idirinstitiúideach na nGníomhartha Tarmligthe ag 
                  https://webgate.ec.europa.eu/regdel/#/home
                  .
               
               
                  
                     (8)
                  
                        IO L 174, 1.7.2011, lch. 88.
               
               
                  
                     (9)
                  
                        Treoir Tharmligthe (AE) 2015/863 ón gCoimisiún an 31 Márta 2015 lena leasaítear Iarscríbhinn II a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le liosta na substaintí srianta (IO L 137, 4.6.2015, lch. 10).
               
               
                  
                     (10)
                  
                        
                  Staidéar chun measúnú a dhéanamh ar thrí iarraidh ar dhíolúine a bhaineann le hIarscríbhinn IV a ghabhann le Treoir 2011/65/AE (Pacáiste 17)
                  .
               
               
                  
                     (11)
                  
                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n‑aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO L 396, 30.12.2006, lch. 1).
               
            
      
    ---documentbreak--- 
      
         
         
            
               IARSCRÍBHINN 
            
            
               In Iarscríbhinn IV a ghabhann le Treoir 2011/65/AE, cuirtear an iontráil 45 seo a leanas isteach:
            
            
                     
                  
               
                     
                        ‘45
                     
                  
                  
                     
                        Bios(2-eitilheicsil)taláit (DEHP) i leictreoidí ianroghnaitheacha a chuirtear i bhfeidhm in anailís ag an láthair cúraim ar shubstaintí ianacha atá i láthair i sreabháin coirp an duine agus/nó i sreabháin scagdhealáite
                     
                     
                     
                        Rachaidh sé in éag 21 Iúil 2028.’